[{"text_idx": "#000001", "text": "Dum la tri tagoj de la 13-a g\u0302is la 16-a de Majo 2015, Neu\u0306kastelo kaj C\u0302au\u0306defono estis la c\u0302efurboj de Esperanto-instruado. Okaze de la \u201cTria tutmonda kolokvo\u201d organizita de ILEI, la du svisaj urboj ja gastigis plurajn el la plej grandaj figuroj de tiu kampo: Katalin Kovats, Ilona Koutny, Zso\u0301fia Korody, Duncan Charters, Zlatko Tis\u030cljar, Stano Marc\u030cek... kaj multaj aliaj."}, {"text_idx": "#000002", "text": "Mireille Grosjean, prezidanto de ILEI kaj organizinto de la Tria tutmonda kolokvo pri instruado de Esperanto"}, {"text_idx": "#000003", "text": "Se tiu evento restos memorinda, tio estos ne nur pro la intereso kaj kvalito de g\u0302iaj prelegintoj kaj de g\u0302ia programo (vidu la retpag\u0302aron de la kolokvo), sed ankau\u0306 pro g\u0302ia oficialeco kaj g\u0302ia resono kiu transiris la limojn de nia movado. La listo de la 32 membroj de la honor-komitato atestas prie: trovig\u0302as en g\u0302i multaj politikaj kaj universitataj personecoj, el kiuj elstaras la direktoro de la svisa eduk-konsilio \u2013 en Francio, li estus la ministro pri Landa Edukado. La kantono de Neu\u0306kastelo subtenis la organizadon de la kolokvo, interalie sendante oficialajn invitojn al la s\u0302tatoj de la mondo."}, {"text_idx": "#000004", "text": "Kun programo tiel interesega kiel tiu disanoncita, ni evidente ne povis maltrafi la eventon! Ni estas du trejnistoj de Ins\u2019eo, kiuj venis por au\u0306skulti la prelegojn, inters\u0302ang\u0302i siajn spertojn kun tiuj de la partoprenantoj, ekkoni la aktualajn projektojn kaj vetaj\u0302ojn de nia movado sur la kampo de Esperanto-instruado."}, {"text_idx": "#000005", "text": "Se oni devas trovi elrevig\u0302on, tio certe estas en la relative modesta nombro de vizitintoj (inter sesdek kaj okdek sume en la tri tagoj). Sed grava pozitiva punkto de tiu kolokvo, por ni trejnistoj de Ins\u2019eo, estis au\u0306di reaserti ideojn, sur kiuj ni bazas nian agadon: la necesoj trejni profesi-nivelajn instruistojn, instigi la organizaj\u0302ojn pli engag\u0302i sin en tiu trejnado, serc\u0302i novajn modelojn ekster nia movado (sur la kampoj jen de lingvo-instruado, jen de popol-edukado)... Ni revenas entuziasmaj kaj motivitaj dau\u0306rigi niajn projektojn!"}, {"text_idx": "#000006", "text": "Tre detala resumo de la kolokvo estas jam legebla sur Vikipedio. Ni nun atendas la publikigon de la laboroj kaj de la sintezo, anoncitan por la venontaj monatoj. Gratulegon al la organizantoj kaj helpantoj de la kolokvo, aparte al Mirejo Grosjean, kiu kondukis g\u0302in al g\u0302ia sukceso kun la energio, kiu karakterizas s\u0302in."}, {"text_idx": "#000007", "text": "La publiko dum la inau\u0306guro de la kolokvo, la 13-an de Majo 2015 en la universitato de Neu\u0306kastelo."}, {"text_idx": "#000008", "text": "Bonvenon sur la pag\u0302aro de Ins\u2019eo Ins'eo estas asocio kreita de kaj por Esperanto-instruistoj. G\u0302i estas ilo por tiuj, kiuj volas disvolvi instruadon pli modernan kaj profesian."}, {"text_idx": "#000009", "text": "Bonvenon sur la pag\u0302aro de Ins\u2019eo"}]